Valke slaan toe op amptenare van eThekwini-munisipaliteitArgieffoto ’n Ondersoek en beslagleggingsoperasie is Dinsdag gelyktydig op 15 van die 18 eiendomme van verskillende amptenare van die eThekwini-munisipaliteit se water- en sanitasie-eenheid en diensverskaffers in Durban en omliggende gebiede gedoen. Dit vorm deel van ’n voortgaande ondersoek na beweerde bedrog, korrupsie en geldwassery in die munisipaliteit. Brig. Hangwani Mulaudzi, woordvoerder van die Valke, sê die Valke se nasionale taakspan vir skoon oudits het in Junie vanjaar vasgestel dat R200 miljoen na bewering van die munisipaliteit oorgedra is na ander rekeninge en daar is nou vasgestel dat ŉ verdere R500 miljoen van die departement na bewering verduister is. “Die R700 miljoen is na bewering aan diensverskaffers betaal wat veronderstel was om dienste vir die water- en sanitasie-eenheid te lewer en beweer het dat hulle sulke dienste gelewer het terwyl dit nie die geval was nie,” sê Mulaudzi. Die munisipaliteit is glo ŉ rat voor die oë gedraai en in sommige gevalle is geen gemagtigde handtekeninge volgens die vereiste vir goedkeuring op die fakture voorsien nie. Ondanks die beweerde vervalsing van dokumente is betalings goedgekeur en is beduidende bedrae geld na amptenare vir hul eie voordeel oorbetaal. Mulaudzi sê tydens die operasie het die Valke op verskillende items, insluitend ŉ aantal skootrekenaars, rekenaarskerms, hardeskywe, selfone, bankkaarte van verskillende banke en maatskappybesonderhede, fakture en ondernemingsregistrasiedokumente beslag gelê vir ontleding. Nog niemand is in hegtenis geneem nie en die ondersoeke duur voort.